- For første gang i de 35 år, jeg har haft bier, er der ingen efterspørgsel efter honning, siger Carsten Wolff Hansen.

Han er erhvervsbiavler og lever af sin honningproduktion, og i hans honninghal på gården på Djursland står en masse blå tønder stablet på paller. De er fyldt til randen med honning fra sidste års høst og fra det, han indtil videre har høstet i år. Der er omkring 25 tons, og han kan ikke få det solgt.

- Det svarer til 60.000 krukker honning, og det sælger man ikke lige nede ved vejen eller i den lokale dagligvarebutik, siger han.

De første har smidt håndklædet i ringen. Lars Egelunn Nielsen, Talsmand for foreningen af erhvervsbiavlere

Carsten Wolff Hansen er ikke ene om sit problem. Foreningen for erhvervsbiavlere skønner, at der står over 800 tons honning på lager, som deres medlemmer ikke kan komme af med.

- I de her dage er vi ved at tage det sidste honning fra, og der vokser lageret dag for dag, siger Lars Egelunn Nielsen, der er talsmand for foreningen for erhvervsbiavlere.

Honningen bliver ikke dårlig af at stå i lang tid, hvis den er lagret ved den rigtige temperatur. Men den manglende omsætning har konsekvenser.

- De første har smidt håndklædet i ringen, siger han.

Rigeligt med dansk honning på lager

Jakobsens er det firma, der står for køb og salg af stort set alt dansk og udenlandsk honning til detailhandlen. Men firmaet har rigeligt med dansk honning.

- Vi har nok til omkring 14 måneder, siger Helle Reinevald, der er administrerende direktør for Jakobsens.

Firmaet køber stadig mindre partier på 10-15 tons ad gangen, som de blander med deres lagerhonning, når de hælder honningen på glas. Men de kan ikke opkøbe de store lagre hos de danske erhvervsbiavlere.

- Det er ikke nødvendigt for os at købe op. Det gør vi for at bidrage til, at der er nogen, der får en indtægt, siger Heller Reinevald.

Leverer hvad danskerne efterspørger

Men biavlerne er også utilfredse med, at 80 procent af den honning, Jakobsens sælger i Danmark, er udenlandsk fra lande som Ukraine, Ungarn og Brasilien. Den honning er typiske ti kroner billigere end den danske, når den står på hylden i supermarkedet.

- Jeg tror, vi ikke kan komme af med vores honning, fordi de tjener mange flere penge på at sælge billigt indkøbt europæisk honning, siger Lars Egelunn Nielsen fra foreningen for erhvervsbiavlere.

Det er ikke kun et problem for biavlerne, at vi har den her afsætningskrise. Det er også et samfundsproblem og et miljøproblem, Carsten Wolff Hansen, biavler

Helle Reinevald afviser kritikken med, at det er markedet, der afgør, hvad de sælger.

- Vi leverer egentlig den honning, som forbrugerne tager ned af hylden. Vi vil ikke hellere levere udenlandsk honning end dansk honning, siger hun.

Den udenlandske honning koster Jakobsens mellem 16 og 18 kroner kiloet, og den pris, kan de danske biavlere ikke være med på.

- Det kan vi ikke, fordi vores smertegrænse, den ligger ved omkring 25 kroner kiloet. Hvis vi skal have mindre end det, så kan vi ikke eksistere, siger Lars Egelunn Nielsen.

Kan I ikke bare tage penge for bestøvning hos landmændene?

- Det vil ikke kunne kompensere for de manglende indtægter fra honningsalget.

Ingen honningbier betyder mindre bestøvning

Den manglende omsætning betyder, at Carsten Wolff Hansen er tæt på at måtte lukke ned for sine bigårde.

- Den er fem minutter i tolv for vores vedkommende, siger han.

- Det er jeg rigtig ked af. Fordi det her er jo noget, jeg har interesseret mig rigtig meget for, og som også har været et forretningsmæssigt grundlag for mig og min familie.

Han har sine bifamilier stående rundt omkring på Djursland, hvor de står for bestøvningen af vilde planter og af landmændenes kløver, raps og frugttræer. De bier forsvinder, hvis han må lukke.

- Mindre bestøvning giver mindre frugt og bær, siger biavleren.